钦定古今图书集成/理学汇编/文学典/第091卷 > 丘民
## 钦定古今图书集成/理学汇编/文学典/第091卷 > 丘民

按《列朝诗集》：“民字克庄，江都人。洪武初为松江府学
训导。”《殷孝奎集》有《蹋雪入汳城访丘克庄郎中》诗。顾
禄谨中曰：“余年十五游郡庠，当时为师者，全公希贤、
丘公克庄、杨公孟载、贝公仲琚、鲁公道源、包公叔蕴，
皆一时名士。由是慕学之士，自远而来，十馀年无虑
千数，松江一时文风之盛，不下邹鲁。”《松江志》云：“洪武
初，杨孟载为松江府学训导，与丘克庄、全希贤同官。
当时分教有司，得自延聘，皆极州里之选，后皆至大
官。全礼部侍郎，杨亦至按察使。”余按，全为学正，与陆
宅之、钱惟善往还。见王逢寄希贤及钱、陆诗，似在元
季，非国初也。杨孟载辞丞相府记室，去，为饶介客。吴
平，籍录诸陪臣，安置临濠。本集及高《季迪诗》，备载始
末，未闻其侨云间为学官也。国初之事，记载错互，其
未可尽信如此。